钦定古今图书集成/明伦汇编/家范典/第075卷 > 《潜确类书》 > 《内则》
## 钦定古今图书集成/明伦汇编/家范典/第075卷 > 《潜确类书》 > 《内则》

舅没则姑老，冢妇所祭宾客，每事必请于姑，介妇请
于冢妇。

〈陈注〉《老》谓传家事于长妇也。然长妇犹不敢专行，故祭祀宾客之事必禀问焉。介妇，众妇也。

舅姑“使冢妇毋怠不友，无礼于介妇。”

〈陈注〉石梁王氏曰：“友，谓当作‘敢’者是。”刘氏曰：“使，以事使之也。毋，禁止辞。不友者，不爱也；无礼者，不敬也。言舅姑以事命冢妇，则冢妇当自任其劳，不可怠于劳，而怨介妇不助己，遂不爱敬之也。”

舅姑若使介妇，毋敢敌耦于冢妇。

〈注〉刘氏曰：“敌耦者，欲求分任均劳之意。”言舅姑若以事使介妇为之，则介妇亦当自任其劳，不可谓己与冢妇为敌耦，欲求均配其劳也。

不敢并行，不敢并命，不敢并坐。

〈陈注〉又言：“介妇之与冢妇，分有尊卑，非惟任事，毋敢敌耦，亦且不敢比肩而行，不敢并受命于尊者，不敢并出命于卑者。盖介妇当请命于冢妇也，坐次亦必异列。”